Kripos: Litauen-kriminelle stor trussel mot Norge
Det er i et foredrag som Dagbladet har fått tilgang til at Kripos skriver at «mange av de utenlandske gruppene og nettverkene har fått sterkere fotfeste i Norge».Litauere går igjen i påfallende mange dystre statistikker, mener fungerende avdelingsleder for taktisk avdeling i Kripos, Eivind Borge. Borge viser til at litauere i fjor toppet statistikken over uttransporteringer og utvisningsvedtak på grunn av kriminalitet, med over 520 utvisninger. Tallene er hentet fra Politiets utlendingsenhet. Litauere er den sjette største innvandringsgruppen i Norge. - Samtidig er det viktig at man ikke stigmatiserer alle litauere. I Norge i dag er det rundt 25.000 litauere. Veldig få av dem driver med kriminalitet, sier Borge.Litauere topper også politiets statistikk over vinningskriminalitet som begås av utenlandske statsborgere. Stadig mer narkotika går via Baltikum til Norge. Litauere har også vært involvert i flere menneskehandelsaker de siste årene. Ofte er det organiserte nettverk som står bak, opplyser Kripos.Kripos merket seg spesielt økningen i litauisk kriminalitet etter finanskrisen i 2008. En nordisk analyse av kriminaliteten i Litauen i 2009 viste at mange av de litauiske kriminelle opererte på tvers av landegrensene i Skandinavia. - Vi ser en global trend hvor kriminaliteten stadig blir mer grenseløs, sier Borge.
Kripos mener at kriminelle fra Litauen har fått sterkere fotfeste i Norge og at de er en av gruppene som utgjør størst trussel mot nasjonen.